Tafelberg-sweefspoor: Spring vroeg om lang rye te vermy | Netwerk24
09 Desember 2019 05:59
Die aanbod geld reeds en duur tot 15 Januarie. Dit is vir die sweefspoor se eerste rit om 07:30. Dié kaartjies kan net aanlyn gekoop word.
Besoekers aan die Tafelberg-sweefspoor kan in die feestyd aanlyn vroeë toegangskaartjies vir die eerste rit om 07:30 koop. Foto: Tafelberg-sweefspoormaatskappy
Wahida Parker, besturende direkteur van die Tafelberg-sweefspoormaatskappy, sê in ’n verklaring daar wag dié feestyd opwindende vermaak en aktiwiteite op besoekers.
Dit sluit in die platejoggie Hilton Carlse by die onderste sweefspoorstasie begelei deur die Siyabuya Marimba-orkes.
“Kersvader en feetjies gaan ook met ’n sleerit op teen die berg om besoekers se ervaring ekstra spesiaal en onvergeetlik te maak.”
’n Kabelkar van die Tafelberg-sweefspoor in Kaapstad. Foto: Tafelberg-sweefspoormaatskappy
Besoekers sal ook plaaslike produkte in die geskenkwinkel kan koop vir Kersfees. “In die gees van vrygewigheid sal daar ook 12 dae van gratis geskenke op ons sosialemediaplatforms wees,” sê Parker.
Vakansiegangers word daaraan herinner dat daar ’n groot aanvraag na parkeerplek in die piekseisoen is en hulle word aangeraai om openbare vervoer te gebruik, wat ’n gratis MyCiti-pendeldiens tussen die Kloofnek-stasie en die onderste sweefspoorstasie insluit.
Kaartjies is ook goedkoper tussen 13:00 en 16:00, wanneer die sweefspoor gewoonlik stiller is.
Gratis WiFi is beskikbaar by die boonste sweefspoorstasie en gratis oudiotoere van Tafelberg kan op selfone afgelaai word.
Daarby word gratis 30 minute lange staptoere met gidse daagliks tussen 09:00 en 15:00 aangebied.
Besoekers op Tafelberg geniet die uitsig oor die see.Foto: Tafelberg-sweefspoormaatskappy
’n Toename in besoekers aan die Tafelberg-sweefspoor word vanjaar verwag en vakansiegangers word aangeraai om openbare vervoer te gebruik weens die groot aanvraag na parkeerplek in die feestyd. Foto: Tafelberg-sweefspoormaatskappy
Studente met ’n geldige plaaslike of internasionale studentekaart kry afslag.
Parker beveel aan dat besoekers ’n klein sak met noodsaaklike items soos water, sonbrandmiddel en ’n hoed saamneem, sowel as ’n baadjie indien die weer draai.
Besoek tablemountain.net vir meer inligting.
Meer oor: Besoekers